اسرائیلی فوج کی فائرنگ، ۲ فلسطینی شہید، ۷۳۰ سے زائد زخمی

غزہ میں فلسطینیوں کی جانب سے احتجاجی مظاہرے کے دوران اسرائیلی فوج نے فائرنگ کردی جس کے نتیجے میں دو فلسطینی شہید اور ۷۳۰ سے زائد شدید زخمی ہوگئے۔

خبر کا کوڈ: ۴۳۵۸۹۶

تاریخ: ۱۲ مرداد ۲۰۱۸ - ۰۹:۵۱

رسا نیوز ایجنسی کی رپورٹ کے مطابق، جمعے کے روز ہونے والے ہفتہ وار احتجاجی مظاہرے پر قابض اسرائیلی فوجیوں نے فائرنگ کردی جس کے نتیجے میں دو فلسطینی شہری شہید اور سینکڑوں زخمی ہوگئے جبکہ زخمیوں میں سے کئی کی حالت تشویش ناک بتائی جاتی ہے ۔

عالمی میڈیا کے مطابق شہید ہونے والوں میں سے ایک کی شناخت خان یونس کے نام سے ہوئی جو آج ہونے والے احتجاجی مظاہرے میں قابض اسرائیلی فوجیوں کے خلاف نعرے بازی کررہا تھا کہ اسی دوران اسرائیلی فوج نے فائرنگ کردی جس کے نتیجے میں وہ موقع پر ہی ہلاک ہوگیا۔

خیال رہے کہ فلسطینیوں کی جانب سے ہفتہ وار مظاہرے کا سلسلہ 7ویں ہفتے میں داخل ہوچکا ہے، جبکہ اس دوران اسرائیلی فورسز کی فائرنگ کے نتیجے میں پچاس سے زائد فلسطینی شہید اور دو سو سے زائد زخمی ہو چکے ہیں۔

واضح رہے کہ رفتہ رفتہ ان مظاہروں کی شدت میں مزید اضافہ ہورہا ہے، غزہ پٹی میں دو تہائی سے زائد فلسطینی مہاجرین موجود ہیں، جو مقبوضہ فلسطینی علاقوں میں واپس لوٹنے کے حق کا مطالبہ کر رہے ہیں۔

یاد رہے کہ فلسطینیوں کی جانب سے اسرائیلی قبضے اور مقامی افراد کو بے دخل کرنے کے 70 سال پورے ہونے کے سلسلے میں احتجاجی مظاہرے کیے جا رہے ہیں اور 15 مئی کو وسیع پیمانے پرسرحدی باڑ کےساتھ احتجاج کرنے کی تیاری کررہے ہیں۔ /۹۸/ ن۹۴۰